કેટલાક દંપતિઓએ છુટાછેડા લેવા માટે કોર્ટમાં કેઇસ ફાઇલ કર્યા હતા એ બધાએ, ‘ હવે થોડા દિવસ જ વધ્યા છે તો સાથે જીવી લઇએ’ એ ભાવના સાથે પોતાના કેઇસ પાછા ખેંચી લીધા. કેટલાક પોતાના સગા ભાઇ કે બહેન પાસે અમુક રકમો માંગતા હતા અને જો રકમ ન આપે તો પોલીસકેઇસ કરવાની ઘમકીઓ આપતા હતા એ બધાએ સામે ચાલીને રકમ માંડવાળ કરી દીધી ઉલટાનું હજુ બીજી રકમ જોઇતી હોય તો એ લઇ જાવ એમ કહ્યુ. ઘણાને પોતાના મિત્રો સાથે કોઇ ઘટનાને લઇને અબોલા હતા એ બધાએ અબોલા તોડી નાંખ્યા અને બાકીના દિવસો મિત્રો સાથે મોજથી વિતાવવાનું નક્કી કર્યુ. કેટલાક યુવાનો વૃધ્ધાશ્રમમાં જઇને ત્યાં રહેલા પોતાના માતા-પિતાને ઘરે લઇ આવ્યા. આખી દુનિયા જાણે કે પ્રેમ અને ભાઇચારાના સનાતન સિધ્ધાંતને અપનાવી ચુકી હોય એવુ લાગતું હતું.